Veronica Mars

***Veronica Mars*** er en amerikansk drama- og krimserie for ungdom som gikk på amerikansk TV fra 2004 til 2007. Serien fant sted i den fiktive byen Neptune, Balboa County, i California, og handlet om Veronica Mars, en detektivlærling som løste mysterier. I Neptune var det to typer mennesker, de såkalte «09-erne» som er rike og mektige, og de som jobbet for «09-erne», arbeiderne. Byen er kjent som «byen uten middelklasse». Hovedrollen som Veronica Mars ble spilt av Kristen Bell.

## Sesongoversikt
### Sesong 1

Sesong 1 starter med at Veronicas bestevenninne, Lilly Kane (Amanda Seyfried), datter av den rikeste mannen i Neptune, blir drept. På denne tiden er Veronica en av «09-erne» og kjæreste med Lillys bror, Duncan Kane (Teddy Dunn). Veronicas far heter Keith Mars (Enrico Colantoni). Han er sheriff og bruker ikke lang tid på å anklage Lilly og Duncans far, Jake Kane (Kyle Secor), for drapet. Han har på følelsen at Jake og hans kone Celeste (Lisa Thornhill) skjuler noe. Keith mister jobben som sheriff på grunn av beskyldningene mot Jake, og Veronica må ta et valg; hun må velge mellom vennene sine i «09»-gjengen eller faren sin. Hun velger det siste og blir fryst ut av «09-erne». Ingen, bortsett fra Meg Manning og Wallace Fennell, vil snakke med henne. Wallace er den nye vennen hennes og de løser masse oppdrag sammen.

Meg blir etterhvert en sentral figur i serien. Veronicas mor Lianne Mars (Corinne Bohrer) bestemmer seg for å reise fra dem. Veronica blir rasende og såret når hun får vite det og regner med at det er på grunn av at hun ikke greide å leve med skammen, men det kan vise seg at hun tar feil. Etter at han får sparken, starter Keith et detektivbyrå der Veronica både er sekretær og assistent. Når byen får en ny sheriff, Don Lamb, kommer det fort inn mange spor som peker mot en mann som ikke hadde noe med Lilly å gjøre. Veronica har etter hvert blitt mer og mer interessert i å avdekke hvem som drepte Lilly, og jo mer hun finner ut, jo mer innser hun at sheriffkontorets funn må være feil.

### Sesong 2
Sesong 2 starter med at vi får vite at i løpet av sommeren har Veronica og hennes gamle kjæreste Duncan Kane (broren til Lilly Kane) funnet tilbake til hverandre. Klassen drar på skoletur, og på veien hjem bestemmer 09-erne seg for å leie en limousin. Veronica takker nei fordi hun vil bli med resten av klassen på bussen. Men fordi hun blir stående å snakke med en gammel venn, Eli "Weevil" Navarro (Francis Capra), kjører bussen fra henne. Det viser seg å være flaks, for bussen kjører utenfor et stup og alle passasjerene dør, bortsett fra Meg Manning (Alona Tal), Veronicas tidligere venninne som nå er iskald mot Veronica fordi hun er sammen med Duncan igjen. Det viser seg etter hvert at bussen var blitt utsatt for sabotasje. Veronica og faren hennes tar saken, samtidig som Veronica må håndtere både et kjærlighetsliv med komplikasjoner og et skoleår som er vanskeligere enn noen sinne. Alt topper seg da det viser seg at Meg er gravid med Duncans barn. Hele livet til Veronica blir med ett snudd på hodet.

Utover i sesongen blir det stadig flere intriger og mysterier, og Veronica kommer enda nærmere å finne ut hvor det ble av moren hennes, hva som skjedde på bussen og hvem det var som dopet og voldtok henne i sesong 1. I sesongens siste episode nøstes alle tråder opp, og handlingen får en overraskende vending.

### Sesong 3
I sesong 3 har Veronica begynt på Hearst College sammen med Wallace, Logan, Mac og Dick. Det blir introdusert to nye hovedpersoner; Wallaces romkamerat Stosh "Piz" Piznarski, og Macs romkamerat Parker Lee.

Den tredje sesongen har i motsetning til de to første sesongene tre hovedplott, og den har bare 20 episoder. Det første mysteriet blir introdusert i "The Rapes of Graff" fra sesong 2. Veronica prøver å finne ut hvem voldtektsmannen på Hearst er. Mysteriet blir løst i episode 9 "Spit and Eggs", som ender med det neste mysteriet, et mord. Veronica som studerer kriminologi, prøver selvfølgelig å løse drapsgåten. Det siste hovedplottet handler om sheriff-valget i hjembyen, der Keith Mars stiller til valg.

Forholdet mellom Veronica og Logan går dårlig ettersom Veronica ikke klarer å stole på Logan, og Piz blir forelsket i Veronica. Wallace har problemer med å gjøre skolearbeidet sitt i tillegg til å spille basketball. Mac, som sliter med psykologiske arr etter Beaver, begynner å interessere seg for kjærlighet igjen. Vi får også et gjensyn med Eli “Weevil” Navarro. Veronica hjelper Weevil med å holde seg ute av fengsel ved å skaffe ham en jobb. Han jobber en liten stund som assistent hos Mars Investigations, før han får jobb som vaktmester på Hearst College.

### Spillefilm

I mars 2014 hadde spillefilmen om Veronica Mars premiere. Filmen ble til etter en kickstarterkampanje hvor målet om å samle inn 2 millioner dollar ble nådd etter 11 timer.  

### Sesong 4
Sesong 4 har premiere 26. juli 2019, 12 etter sesong 4 ble kansellert. 

Veronica Mars og faren henne Keith (spilt av Enrico Colantoni) er privatetterforskere i Neptune, California, et populært feriemål. Eiendomsutvikler Richard «Big Dick» Casablancas (spilt av David Starzyk) arrangerer en kampanje som lokale bedriftseiere protesterer mot. I mellomtiden avviser Veronica et frieri fra sin mangeårige kjæreste Logan Echolls (spilt av Jason Dohring). Når et motell ved stranden blir bombet, blir Keith og datteren ansatt for å etterforske saken av kongress-medlem Daniel Maloof (spilt av Mido Hamada) hvis brors forlovede ble drept i eksplosjonen. En meksikansk kriminell, hvis nevø også var et annet offer, sender to leiemordere - Alonzo og Dodie - for å finne og drepe de ansvarlige. Skadet i eksplosjonen var blant annet Penn Epner (spilt av Patton Oswalt) som griper søkelyset for å anklage Daniel Maloof for å stå bak denne forbrytelsen.

Den avdøde motell-eierens datter, Matty Ross (spilt av Izabela Vidovic) undersøker saken på egenhånd. Men Veronica tar henne til slutt under sine vinger, for å holde øye med henne. Veronica blir også venn med nattklubb-eier Nicole Malloy (spilt av Kirby Howell-Baptiste) og rådfører seg av og til med Penn og vennene hans. Etterforskningen deres involverer en lokal tidligere svindel, som tilsynelatende begår selvmord før politiet rekker å arrestere ham. Etter svindlerens død eksploderer imidlertid ytterligere tre bomber i Neptun, spredt over flere dager. Det blir oppdaget at Casablancas sin håndlanger Clyde Pickett har ansatt lokale ungdomskriminelle, organisert av Veronicas tidligere venn Eli "Weevil" Navarro for å skremme folk og drive bort turismen fra området.

Casablancas håper deretter å være i stand til å kjøpe enda mer eiendom i området billigst mulig, og planlegger å bygge eiendommen for å skaffe seg mer eksklusive bedrifter. Veronicas tidligere kjæreste Leo D'Amato (spilt av Max Greenfield) er nå en FBI-agent, og får i oppdrag å etterforske situasjonen. De konkluderer etter hvert at Casablancas var ansvarlig for den første bomben ved motellet, men de påfølgende bombene var arbeidet til noen andre. Casablancas blir deretter myrdet av Alonzo og Dodie, etter at Clyde tipser dem. Episoden avsluttes med at Veronicas bil eksploderer, og Logan Echolls blir drept.

## Opptakene

Mye av serien er filmet ved Stu Segall Productions i San Diego. Opptakene til de scenene som foregår ved Neptune High i sesong 1 og 2 ble gjort i Oceanside, California. Utendørsscenene i disse sesongene er for det meste filmet i San Diego. Scenene på Hearst College i sesong 3 er filmet delvis på San Diego State University, University of San Diego, og University of California, San Diego i La Jolla, California.

## Musikk

### Kjenningsmelodi
Kjenningsmelodien i sesong 1 og 2 er sangen ''We used to be friends'' av The Dandy Warhols. Sangen kommer fra bandets album *Welcome to the Monkey House* fra 2003. I sesong 3 er sangen remikset mye dypere og med piano, for å vise mer av noir-temaet i serien.

### Veronica Mars: OTS

27. september 2005 utga Nettwerk Records CD-en *Veronica Mars: Original Television Sountrack* med 14 sanger fra serien.

#*We Used to Be Friends* (kjenningsmelodi) – The Dandy Warhols
#*I Hear The Bells* – Mike Doughty
#*I Know I Know I Know* – Tegan and Sara
#*I Turn My Camera On* – Spoon
#*No Sleep Tonight* – The Faders
#*Dakota* – Stereophonics
#*Sway* – The Perishers
#*Long Time Coming* – Delays
#*On Your Porch* – The Format
#*Ocean City Girl* – Ivy
#*Momentary Thing* – Something Happens
#*The Way You Are* – 46bliss
#*Lost & Found* – Adrienne Pierce
#*Lily Dreams On* – Cotton Mather

## Referanser


## Eksterne lenker
*